**Referat af**

**ORDINÆR GENERALFORSAMLING**

**I Vejlauget Breelte Haven**

Tid: 30. oktober 2008, kl. 19.30

Sted: Breelte Haven 30

Til stede: nr. 18, 28 og 30, fuldmagter fra nr. 2, 4, 24, 32, 34 og 36

**Dagsorden:**

1.      Valg af dirigent

2.      Valg af referent

3.      Formandens beretning

4.      Fremlæggelse af regnskab og forslag til kontingent

5.      Fremlæggelse af budget for eventuelle større vedligeholdelsesarbejder

6.      Indkomne forslag, herunder forslag til vedtægtsændring

7.      Valg til bestyrelsen samt suppleanter

8.      Valg af revisor og revisorsuppleant

9.      Eventuelt

**1. Valg af dirigent**

Leif Rump (nr. 30) blev valgt til dirigent og konstaterede, at generalforsamlingen var indkaldt på lovlig vis og med lovligt varsel.

**2. Valg af referent**

Annette Christiansen (nr. 28) blev valgt til referent.

**3. Formandens beretning**

Leif henviste til den udsendte beretning og opfordrede endnu en gang til, at hver især løbende holder øje med ukrudtet, som vokser op langs kantsten og asfalt.

Leif oplyste endvidere, at det var blevet observeret, at kommunens fejemaskine stopper fejningen ved indkørslen til Breelte Haven på trods af, at kommunen har forpligtelsen til også at feje det stykke af Breelte Haven, som støder op til stien.

Leif har i den anledning rettet henvendelse til formanden for Grundejerforeningen Breelte.

Man konstaterede herefter, at generalforsamlingen ikke var beslutningsdygtig, fordi mindre end halvdelen af medlemmerne var repræsenteret. Alligevel blev generalforsamlingen gennemført og refereret, som det fremgår af nærværende referat, som sendes ud til medlemmerne.

Indsigelser kan fremsendes inden 14 dage fra modtagelsen af referatet. Hvis der fremsættes indsigelser, vil der blive indkaldt til en ekstraordinær generalforsamling.

**4. Fremlæggelse af regnskab og forslag til kontingent**

Birgit (nr. 18) henviste til det udsendte regnskab for perioden 1.7.2007 – 30.6.2008. Det blev bemærket, at der var indkommet 280 kr. i renter, der var anvendt 30 kr. på ukrudtsbekæmpelse, og formuen udgør 24.456 kr.

Regnskabet blev fremlagt i original form og i underskrevet stand og herefter godkendt.

Man enedes endvidere om, at godkende det foreslåede kontingent på 150 kr. Såfremt der skulle være indsigelser herimod, bedes disse fremsendt inden 14 dage fra modtagelsen af referatet.

**5. Fremlæggelse af budget for eventuelle større vedligeholdelsesarbejder**

Intet at behandle.

**6. Indkomne forslag, herunder forslag til vedtægtsændring**

Der var ikke indkommet forslag bortset fra det med indkaldelsen udsendte forslag til vedtægtsændring i form af tilføjelse til vedtægternes § 9, stk. 2.

Forslaget blev ikke behandlet. Det overvejes i stedet at indkalde til en ekstraordinær generalforsamling på et passende tidspunkt.

**7. Valg til bestyrelsen samt suppleanter**

Bestyrelse:

Leif Rump (nr. 30), Birgit Elkjær Ascanius (nr. 18) og Annette Christiansen (nr. 28) fortsætter.

Suppleanter:

Pernille Ravn (nr. 10) forventes at fortsætte.

**8 Valg af revisor og revisorsuppleant**

Revisor:

Michael Petersen (nr. 38) forventes at fortsætte.

Revisorsuppleant:

Thea Rump (nr. 30) fortsætter.

**9. Eventuelt**

Ingen bemærkninger.

Mødet blev hævet ca. kl. 20.30.

Referent:                                                                        Formand/dirigent:

Annette Christiansen                                                     Leif Rump